**ПРОЕКТ!**

**Наредба за именуване и преименуване на общински обекти и за паметниците и другите възпоменателни знаци на територията на община Севлиево.**

**ГЛАВА ПЪРВАОБЩИ ПОЛОЖЕНИЯ**

**Чл.1.** Настоящата Наредба определя:

 1. условията и реда за именуване и преименуване на общински обекти на територията на община Севлиево;

 2. условията и реда за поставяне, преместване и премахване на паметници и други възпоменателни знаци (паметни плочи, барелефи и др.) на територията на общината.

**Чл.2**. (1) Общински обекти, предмет на именуване и преименуване, са:

 1. улици, площади, градини, квартали, жилищни комплекси, спирките на градския транспорт, мостове;

 2. общинските начални и средни училища, детски домове, градини и ясли;

 3. общински болнични, социални и други заведения;

 4. общински сгради на образователни и културни институти, читалища, библиотеки;

 5. общински спортни комплекси, спортни съоръжения;

 6. други.

 (2) Паметниците и другите възпоменателни знаци са произведения на човешката дейност, които документират материалната и духовната култура на обществото и имат научно, художествено и историческо значение или са свързани с живота и дейността на видни общественици, военни, политически, културни и научни дейци.

 (3) Имената на общинските обекти, паметниците и другите възпоменателни знаци са посветени на хора, събития и постижения с принос за световното и националното развитие и за историята и развитието на община Севлиево. Те изразяват признателността на гражданите към тяхното дело и значимост.

**Чл.3**. (1) Разпоредбите на настоящата наредба се отнасят за всички населени места в община Севлиево.

 (2) Настоящата наредба не се прилага за именуване и преименуване на култови обекти и не се отнася за паметниците и другите възпоменателни знаци на територията на гробищните паркове на града и населените места в общината.

**ГЛАВА ВТОРА**

**ИМЕНУВАНЕ И ПРЕИМЕНУВАНЕ НА ОБЕКТИ С ОБЩИНСКО ЗНАЧЕНИЕ**

**Чл.4.** (1) Решения за именуване и преименуване на обекти с общинско значение на територията на община Севлиево се вземат от Общински съвет – Севлиево.

 (2) Именуват се нови или съществуващи общински обекти, които не са именувани.

 (3) Преименуват се обекти, когато се възстановява историческото наименование или историческата значимост.

**Чл.5.** Обектите с национално значение – държавна собственост, на държавна издръжка, на пряко ръководство от държавни органи и др. на територията на Община Севлиево се именуват и преименуват с решение на Общински съвет – Севлиево, по предложение на Народното събрание, Президента на Република България, Министерски съвет, министерствата и приравнените към тях ведомства и институции.

**Чл.6.** (1) Писмено предложение до Общински съвет - Севлиево за именуване и преименуване на общински обекти могат да правят:

 1.Кметът на общината;

 2.Общински съветници и кметове на населени места;

 3.Ръководствата на обществени, стопански, научни, културни, неправителствени и други организации;

 4.Инициативни граждански комитети, формирани чрез съответната подписка (когато това се отнася за преименуване на улици и е свързано с подмяна на лични и други документи, подписката трябва да изразява съгласието на заинтересовани лица).

**Чл.7.** (1) Докладите или проекто-решенията за именуване и преименуване, които се внасят за разглеждане в Общински съвет – Севлиево задължително съдържат:

 1. сведения за обекта и причините, които налагат да се именува или преименува;

 2. мотиви за предлаганото наименование;

 3. скица за местоположението на обекта (ограничителни осеви точки, ако това се отнася за улица);

 4. справка от общинската администрация за наличие на друг общински обект с предложеното име.

 (2) Предложенията за именуване и преименуване писмено се съгласуват и със съответната общински администрации по местонахождение на обекта.

**Чл.8.** (1) Наименованията на обектите с общинско значение се дават съобразно характера, мястото и значението на всеки конкретен обект и са свързани с имена на хора, исторически събития, открития от различни области на човешките познания творения на природата и други при спазване на следните принципи:

1.възстановяване и развитие на традиционния модел на именната структура на местните улици;

2.предимство се дава на наименования с исторически установена гражданственост;

3.съответствие на стила и нормите на съвременния български език на историческата точност;

4.пълноценно използване на възможностите на българската национална топонимия;

5. запазване на връзката между наименованията на улиците, площадите и други обекти, утвърдили се като маркиращи топоними в района;

6. използване с предимство на имената на личности с изключителен принос за развитието на българското общество и община Севлиево.

(2) именната система на общинските обекти се изгражда в рамките на самостоятелни, ясно ограничени селищни образувания;

(3) значимостта на наименованието и мащаба на именувания или преименуваня обект не са в пряка връзка.

**Чл.9.** При наименуване и преименуване на общински обекти не се допуска:

1. използване на дублетни или приблизително еднакви наименования на улици и площади с изключение на площад или улица, свързани с него;

2. използване на имена и названия, изгубили историческа актуалност, както и такива, свързани с тоталитарни идеологии и такива, асоциирани с прояви на геноцид и всякакви форми на дискриминация;

3. именуване и преименуване с имена на живи лица;

4. именуване на отделни части от една и съща улица с различни имена.

**Чл.10.** (1) Именуване и преименуване на обекти с имена с небългарски произход се допуска само, ако се касае за имена на личности с изключителни заслуги към Севлиево и региона или Република България, имена от историята и томонимията на района, или за наименованието на обект при условията на реципрочност с чужд град, с който Севлиево има договор за партньорство.

(2) При именуване на обекти с имена с небългарски произход се спазват следните правила:

1. при наличие на утвърден превод на името на български език се използва то;

2. в останалите случаи имената се изписват на кирилица (по произношение).

**Чл.11.** (1) Не се допускат цифрови наименования на улици.

(2) Разместване на наименувания на обекти с общинско значение се допуска само по изключение.

**Чл.12.** (1) Предложенията и докладите за именуване и преименуване на общински обекти се обсъждат на заседание на Постоянната комисии по **„Образование, култура и вероизповедания“**, с компетентност в областта на образованието, науката, развитието и закрилата на културата при Общинския съвет - Севлиево, която изготвя мотивирано становище и го представя за разглеждане на заседание на Общински съвет и средствата за масова информация.

(2) Общински съвет - Севлиево приема решение по ал.1 с обикновено мнозинство от всички присъстващи общински съветници. Ако предложението не получи необходимия брой гласове, ново предложение за същия обект може да се направи най-рано след шест месеца.

(3) Решенията на Общински съвет - Севлиево за именуване и преименуване на общински обекти на територията на община Севлиево се публикуват в поне един местен ежедневник, както и в официалната страница на община Севлиево.

/4/ Кметът на община Севлиево организира поставянето на обозначителни табели с новото наименование на съответните обекти, в срок не по-дълъг от три месеца от датата на решението на Общински съвет - Севлиево.

**ГЛАВА ТРЕТА**

**ПАМЕТНИЦИ И ДРУГИ ВЪЗПОМЕНАТЕЛНИ ЗНАЦИ**

**Чл.13.** (1) Общински съвет - Севлиево взема решения за поставяне, преместване и премахване на паметници и други възпоменателни знаци (паметни плочи, барелефи и др.) на територията на общината.

 (2) С решението по ал.1 Общинският съвет се произнася и по въпроса с чии средства (на общината, на инициаторите или събрани от дарения) ще бъде изграден паметникът или възпоменателният знак.

**Чл.14.** Писмено предложение до Общински съвет - Севлиево за поставяне, преместване и премахване на паметници и други възпоменателни знаци (паметни плочи, барелефи и др.) могат да правят:

1.Кметът на общината;

2.Общински съветници и кметове на населени места;

 3.Ръководствата на обществени, стопански, научни, културни, неправителствени и други организации;

 4.Инициативни граждански комитети, формирани чрез съответна подписка.

**Чл.15.** Предложението за поставяне, преместване или премахване на паметник или възпоменателен знак задължително съдържа:

1.подробни мотиви за предлаганото действие;

2.идеен проект на паметника или възпоменателния знак и надписа на него;

3.предложение за мястото, на което да бъде поставен или преместен паметникът или възпоменателният знак;

4.посочен източник на финансиране.

**Чл.16**.(1). Предложението за поставяне, преместване и премахване на паметници и други възпоменателни знаци и доклада за решение до Общинския съвет - Севлиево се обсъждат на съвместно заседание на Постоянната комисия по **„Общинска собственост и териториално и селищно устройство“,** с компетентност в областта на градоустройството, строитеството, архитектурата, жилищната политика и Постоянната комисия по „**Образование, култура вероизповедания“, с компетентност в областта на образованието, науката, развитието и закрилата на културата** при Общински съвет – Севлиево, които изготвят мотивирани становища и ги представят за разглеждане на заседание на Общински съвет – Севлиево.

 (2) Предложенията по ал.1 писмено се съгласуват с главния архитект и отдел „Териториално – селищно устройство“ /ТСУ/ на община Севлиево, като се спазват изискванията на чл.23 от Наредбата за реда и уславията за поставяне на преместваеми обекти и за рекламна дейност на територията на община Севлиево, приета с Решение № 076 от 26.01.2016 г..

 (3) Проектите за паметници и надписите на тях се публикуват в интернет страницата на общината, а техен макет се излага на обществено достъпно място за срок не по-кратък от един месец, с оглед провеждане на обществен дебат върху качествата на проекта.

 (4) Общински съвет - Севлиево приема решение по ал.1 с обикновено мнозинство от всички присъстващи общински съветници. Ако предложението не получи необходимия брой гласове, ново предложение за същия обект може да се направи най-рано след една година.

**Чл.17.** (1) Кметът на община Севлиево или упълномощено от него лице – служител в общинската администрация, изготвя и поддържа регистър на паметниците и другите възпоменателни знаци на територията на общината с визуална информация за тях, с информация за тяхното местонахождение и специфика. Регистърът се утвърждава от Общински съвет – Севлиево.

(2) Кметът на община Севлиево упражнява контрол по поставянето, преместването и премахването и пряко отговаря за ремонта, стопанисването и опазването на паметниците и другите възпоменателни знаци на територията на общината.

**ГЛАВА ЧЕТВЪРТА**

**АДМИНИСТРАТИВНО-НАКАЗАТЕЛНИ РАЗПОРЕДБИ**

**Чл.18.** (1) Забранява се поставянето на табели с надписи и изображения, указващи наименованието на обекти, чиито смисъл уронва престижа на общината обществения морал и общоприетите норми на поведение.

(2) Забранява се премахването или повреждането на табели с наименования на обектите.

(3) Табелки с обозначения на имена и номера на улици на новостроящи се сгради се поставят за сметка на инвeститора по утвърден ред от отдел „Териториално – селищно устройство“ /ТСУ/ - община Севлиево.

**Чл.19.** Забраняват се всякакви действия, свързани с паметниците или другите възпоменателни знаци извън реда, описан в глава трета от настоящата наредба, тяхното повреждане или унищожаване. Възстановяването на паметници или други възпоменателни знаци се извършва за сметка на нарушителите.

**Чл.20.** За нарушение на разпоредбите на чл.18 и чл.19 от настоящата Наредба, виновните лица се наказват с административно наказание – глоба от 50 до 500 лв., като надписите и знаците се премахват за сметка на нарушителя в срок до 10 дни след констатиране на нарушенията.

**Чл.21.** (1) Наказателните постановления /НП/ за нарушенията по тази Наредба се издават от кмета на общината или определено от него лице въз основа на акт, съставен от длъжностни лица от общинската администрация.

 (2) Установяването на нарушенията и издаването на наказателни постановления се извършва по реда на Закона за административните нарушения и наказания /ЗАНН/.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящата Наредба е приета на основание чл.21, ал.1, т.18 и чл.21, ал.2 от Закона за местното самоуправление и местната администрация, чл. 56, ал. 2 и чл. 57, ал. 1 от Закона за устройство на територията, чл. 79 от Административнопроцесуалния кодекс и чл.8 от Закона за нормативните актове /ЗНА/.

**§2.** Внесените предложения, свързани с паметници и други възпоменателни знаци (паметни плочи, барелефи и др.), до влизане в сила на тази Наредба, за които няма решение на Общински съвет – Севлиево, както и за които има взето решение, но все още не са предприети деиствия или са предприети деиствия в противоречие с взетото решение се отменят и инициаторите се уведомяват да подготвят и внесат документи за разглеждане по новия ред, уреден с настоящата наредба.

**§3**.За неуредени в настоящата наредба въпроси Общински съвет - Севлиево приема отделни решения.

**§4.** Наредбата е приета на заседание на Общински съвет - Севлиево с Решение № …… по Протокол № ...... от ......................

**§5.** Наредбата влиза от датата на влизане в сила на решението за приемането й.

 *Приложение № 1 към чл. 17 ал.1*

Публичен регистър на паметниците и другите възпоменателни знаци на територията на община Севлиево.

|  |  |  |  |  |  |  |
| --- | --- | --- | --- | --- | --- | --- |
| **№ по ред в регистъра** | **Вид на възпоменателния знак**/паметник паметни плочи, барелефи и др./ | **Разгърната площ** | **Одобрен****проект** | **Разрешение****за поставяне** | **Източниции форми на финансиране** | **Забележки** |
| 1 | 2 | 3 | 4 | 5 | 6 | 7 |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

**МОТИВИ**

към проекта на Наредба за именуване и преименуване на общински обекти и за паметниците и другите възпоменателни знаци на територията на община Севлиево.

(съгласно изискванията на чл. 28 от ЗНА)

I. ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НАРЕДБАТА

 Съгласно действаща нормативна рамка, общите принципи и редът за именуване и преименуване на общински обекти са описани в УКАЗ № 1315 за наименованията за обекти от национално и местно значение в България (обн. ДВ, бр. 55 от 18.07.1975 г.), който е неприложим към днешните условия. Общински съвет - Севлиево не разполага с „Наредба за именуване и преименуване на общински обекти и за паметниците и другите възпоменателни знаци на територията на община Севлиево“.

 До настоящия момент решения за именуване и преименуване на общински обекти, поставяне, преместване и премахване на паметници, и други възпоменателни знаци (паметни плочи, барелефи и др.) за територията на община Севлиево е вземал Общинският съвет след становище на Главния архитект. Всяко действие се извършва съобразно българското законодателство, Закон за устройство на териториите /ЗУТ/, Закона за културното наследство/ ЗКН/, Закон за войнишките паметници. Съгласно чл. 56, ал. 2, ал.4, чл. 57, ал. 1 и чл.57а, ал.1и ал.7 от Закона за устройство на територията и чл.2 ал 2 т.4 и ал.3 от Наредба за реда и условията за поставяне на преместваеми обекти и за рекламна дейност на територията на община Севлиево */приета с решение № 076 от 26.01.2016година ОбС-Севлиево,изм.и допълнена с решение № 030 от 31.01.2017 г. /*

II. ЦЕЛ НА НАРЕДБАТА

Предложената за приемане от Общински съвет - Севлиево Наредба има за цел да бъдат въведени ясни правила и ред за именуване и преименуване на общински обекти, за да бъде възстановен и доразвит традиционният модел на именната структура на улици, площади, паркове, квартали, сгради за култура и образование с общоградско значение, при спазване на точни процедури. Тя има за цел и въвеждане на определен ред при вземане на решения за поставяне, преместване и премахване на паметници и други възпоменателни знаци на територията на общината. Предложението е на основание ЗМСМА, чл. 21, ал. 1, т. 18, и на чл. 21, ал. 2, съгласно които общинските съвети приемат решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение, като за целта приемат наредби, правилници, инструкции и пр.

III. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА

За прилагане на новата Наредба за именуване и преименуване на общински обекти и за паметниците и другите възпоменателни знаци на територията на община Севлиево не са необходими финансови средства.

IV. ОЧАКВАНИ РЕЗУЛТАТИ

 Целите на наредбата и очакваните резултати са взаимно свързани. С приемането на наредбата се цели както създаването на подзаконова нормативна рамка, която да регулира съответните обществени отношения на местно ниво, така и да се избегнат противоречия, непълноти и неточности в нормативната уредба като по този начин се въведат ясни правила и ред за именуване и преименуване на общински обекти, за да бъде възстановен и доразвит традиционният модел на именната структура на улици, площади, паркове, квартали, сгради за култура и образование с общоградско значение, при спазване на точни процедури.

V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ

Настоящата Наредба за именуване и преименуване на общински обекти и за паметниците и другите възпоменателни знаци на територията на община Севлиево е в пълно съответствие с европейското законодателство, спазвайки в пълнота разпоредбите и целите на националното и местно законодателство.

На основание чл. 26, ал. 3 от Закона за нормативните актове настоящият проект на „Наредба за именуване и преименуване на общински обекти и за паметниците и другите възпоменателни знаци на територията на община Севлиевое“ е публикуван на интернет страницата на Община Севлиево [www.sevlievo.bg](http://www.sevlievo.bg) на 16.04.2019 г. и в срок до 16.05.2019 г. включително предложения и становища относно проекта се приемат на следния e-mail: sevlievo@sevlievo.bg или в Центъра за информация и услуги на гражданите на Община Севлиево на адрес: гр. Севлиево, пл. ”Свобода” № 1.

ВНОСИТЕЛИ

ОБЩИНСКИ СЪВЕТНИЦИ ОТ ПП ГЕРБ,

ОБЩИНСКИ СЪВЕТ СЕВЛИЕВО

1. ДИЯН ЗЛАТЕВ

2. ЯВОР ПАМУКЧИЕВ

3. КАПКА ПАНДУРСКА.

4. ДЕЛЯН ИГНАТОВ

5. ПЕТКО ТОТЕВ

6. ДИМИТЪР  ДИМИТРОВ

7. ПАВЛИН ГАНЧЕВ

8. РАЛИЦА  ХРИСТОВА

9. ВЕРА  ЦАЧЕВА

10. ЗДРАВКА  ЛАЛЕВА

11. ЦВЕТАН  СТОЯНОВ